BKD ผนึกกลุ่มเจมาร์ท ลุยแต่งห้องผู้สูงอายุ จ่อประมูลงานใหม่ ดันแบ็กล็อกปีนี้ 2 พันล้าน
BKD ลั่น! งานประมูลภาครัฐ-เอกชนล้นมือ ดันแบ็กล็อกปีนี้แตะ 2 พันล้านบาท พร้อมผนึกกลุ่มเจมาร์ท เดินหน้าโปรเจคแรกตกแต่งห้องผู้สูงอายุ และนำสินทรัพย์ NPA ในทำเลที่มีศักยภาพมาปรับปรุงให้พร้อมขายรับดีมานด์บ้านมือสอง
BKD ลั่น! งานประมูลภาครัฐ-เอกชนล้นมือ ดันแบ็กล็อกปีนี้แตะ 2 พันล้านบาท พร้อมผนึกกลุ่มเจมาร์ท ลุยโปรเจคตกแต่งห้องผู้สูงอายุ
15 มี.ค. 2566

นางนุชนารถ รัตนสุวรรณชาติ ประธานเจ้าหน้าที่บริหาร บริษัท บางกอกเดค-คอน จำกัด (มหาชน) หรือ BKD เปิดเผยว่า แผนยุทธศาสตร์ของบริษัทในปีนี้จะเน้นการเติบโตจากธุรกิจตกแต่งภายใน ซึ่งเป็นธุรกิจหลักของ BKD และต่อยอดธุรกิจจากพันธมิตรที่เข้ามาถือหุ้นของบริษัท โดยในส่วนของกลุ่มเจมาร์ท โปรเจคแรกที่จะร่วมมือกันก็คือ โครงการตกแต่งห้องผู้สูงอายุ ของ บริษัท เจแอสเสท จำกัด (มหาชน) ซึ่งขณะนี้อยู่ระหว่างขึ้นห้องตัวอย่าง  และในเร็วๆ นี้ จะมีโปรเจคร่วมกันอีกประมาณ 1-2 โปรเจค เช่น การนำเอาสินทรัพย์ NPA ของ บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ในทำเลที่มีศักยภาพมาปรับปรุงให้พร้อมขายรับดีมานด์บ้านมือสอง
ส่วนภาพรวมของธุรกิจตกแต่งภายในมีแนวโน้มสดใสต่อเนื่อง หลังจากที่เปิดประเทศ ซึ่งมีทั้งงานตกแต่งใหม่, งานรีโนเวท, งานส่วนขยาย กลุ่มที่โดดเด่นยังคงเป็นกลุ่มโรงแรมและกลุ่มโรงพยาบาลโดยเฉพาะกลุ่มโรงแรมนั้น ลูกค้ารายใหญ่ที่ไว้วางใจและให้ความเชื่อมั่นใช้บริการ BKD อย่างต่อเนื่องคือกลุ่ม บริษัทแอสเสท เวิรด์ คอร์ป จำกัด (มหาชน) หรือ AWC ซึ่งปัจจุบัน BKD อยู่ระหว่างการรีโนเวท โรงแรมในกลุ่ม AWC หลายแห่ง นอกจากนี้ยังมีงานตกแต่งโรงแรมของกลุ่ม บีทีเอส กรุ๊ป ซึ่งเป็นหนึ่งในพันธมิตรเข้ามาถือหุ้นใน BKD
นางนุชนารถ กล่าวต่อว่า ปัจจุบันบริษัทมีงานในมือรอรับรู้รายได้ (Backlog) อยู่ประมาณ 1 พันล้านบาท และล่าสุดได้ยื่นประมูลงานภาครัฐและภาคเอกชนไปแล้วมูลค่ากว่า 2 พันล้านบาท ซึ่งคาดหวังว่าจะได้รับส่วนแบ่งงานประมูลดังกล่าวประมาณ 30-50% และภายในปีนี้คาดว่าจะมีงานให้เข้าร่วมประมูลอีกหลายพันล้าน ทำให้บริษัทมั่นใจว่าปีนี้แบ็กล็อกมีโอกาสขึ้นมาแตะที่ระดับ 2 พันล้านบาท โดยปัจจุบันบริษัทมีสัดส่วนลูกค้าภาครัฐ 50 % และเอกชน 50%
“ปีนี้งานตกแต่งภายในคึกคักมาก มีโครงการออกมาให้ประมูลตลอดทั้งปี ทั้งงานรีโนเวทงานตกแต่งใหม่ งานตกแต่งบ้านเศรษฐีผลตอบรับก็ดีมาก มีงานเข้ามาตลอด แถมยังได้พันธมิตรอย่างกลุ่มเจมาร์ทเข้ามาเสริม ยิ่งทำให้ BKD มีแนวโน้มเติบโตอย่างแข็งแกร่ง” นางนุชนารถ กล่าว